Վերա Մուսաելյան

**Վերա Մուսաելյան** (), հայկական արմատներով ռուս երգչուհի, երաժիշտ և երգահան։ «ԱլոեՎերա» փոփ ռոք խմբի հիմնադիրն, մենակատարն և առաջնորդն է։

## Կենսագրություն
Ծնվել է 1988 թվականի հունվարի 29-ին Նիժնի Տագիլում՝ հայ-ադրբեջանական ընտանիքում։ 16 տարեկանում տեղափոխվել է Եկատերինբուրգ, որտեղ ընդունվել է ՈւԳՏՈւ-ՈւՊԻ-ի տնտեսագիտական ֆակուլտետ, սակայն մեկ տարի անց անցել է ՈւրԳՈւ-ի լրագրության ֆակուլտետ։ Ուսանողական տարիներին ծանոթացել է Եկատերինբուրգի երաժշտական միջավայրին, եղել է Alai Oli խմբի ստեղնահար և շփվել «Սանսարա» և «Կուրարա» խմբերի անդամների հետ։

2009 թվականին Մուսաելյանի ձայնը կես տարով կորել է։ Դիմելով ֆոնիատրի, ով խորհուրդ է տվել զբաղվել վոկալով, Վերան սկսել է վոկալի դասեր վերցնել և ելույթ ունենալ ճապոնական ռեստորանում՝ կատարելով Նինա Սիմոնի և Էլլա Ֆիցջերալդի երգերը։ 2011 թվականին հիմնել է իր սեփական «ԱլոեՎերա» խումբը։

2022 թվականի գարնանը, Ուկրաինա Ռուսաստանի ներխուժումից հետո, Մուսաելյանը հեռացել է Ռուսաստանից, սակայն որոշ ժամանակ անց կրկին վերադարձել է։ 2023 թվականի հոկտեմբերին հայտնել է, որ ստացել է Գերմանիայում բնակության թույլտվություն և տեղափոխվել Բեռլին։

## Ստեղծագործություն
«ԱլոեՎերա» խումբը հիմնադրվել է Եկատերինբուրգում 2011 թվականին։ Խմբի երաժշտական ոճը կարելի է բնութագրել որպես փոփ ռոք և քյութ ռոք։ Մուսաելյանը խմբի ստեղծագործությունը բնութագրում է որպես «ազատության զգացողության» մասին երգեր։ «ԱլոեՎերա»-ի երգերի տեքստերը առանձնանում են անկեղծությամբ և սադրիչ բնույթով։ Մուսաելյանը նշում է, որ գրում է միայն այն մասին, ինչ ինքն է ապրել, և չի կարող հորինել երևակայական պատմություններ։

## Գրաքննություն և «սև ցուցակներ»
2021 թվականի ամռանը «ԱլոեՎերա» խմբի մոտ սկսվել են խնդիրներ համերգների կազմակերպման հետ։ Մուսաելյանը դա կապում էր իր քաղաքացիական դիրքորոշման և ընդդիմադիր քաղաքական գործիչ Իլյա Յաշինի հետ ամուսնության հետ։ 2021 թվականի նոյեմբերին հայտնվեց արգելված արտիստների առաջին հայտնի ցուցակը, որում ընդգրկված էր նաև «ԱլոեՎերա» խումբը։

Ռուսաստանի՝ Ուկրաինա լիամասշտաբ ներխուժումից հետո խումբը հայտնվեց հերթական «սև ցուցակում», որտեղ այդ պահին ներառված էին 22 արտիստներ։ «ԱլոեՎերա»-ն փորձել է կազմակերպել «գաղտնի համերգներ» մոսկովյան ակումբներում, սակայն այդ փորձերը կասեցվել են։ 2024 թվականի փետրվարին «Մեդուզա»-ն հրապարակեց «արգելված» արտիստների նոր ցուցակ՝ ներառելով 50 անուն, որտեղ կրկին ընդգրկված էր «ԱլոեՎերա» խումբը։

## Անձնական կյանք
Իր հարցազրույցներից մեկում Վերա Մուսաելյանը պատմել է, որ 11 տարեկանում հոր պահանջով ստիպված է եղել մկրտվել քրիստոնեական եկեղեցում (չհստակեցնելով՝ ուղղափառ, թե հայկական), իր կամքին հակառակ։ Նա նաև նշել է, որ մինչև 28 տարեկանը վախ է զգացել Աստծուց, մինչև սկսել է զբաղվել հոգեթերապիայով՝ առանց մանրամասնելու, թե դրանից հետո ինչպես է փոխվել իր վերաբերմունքը կրոնի նկատմամբ։

Ամուսնացած է եղել ընդդիմադիր քաղաքական գործիչ Իլյա Յաշինի հետ։ Նրանց հարսանիքը տեղի է ունեցել 2020 թվականի սեպտեմբերին։ 2021 թվականի հուլիսին համացանցում արտահոսել են Մուսաելյանի և Յաշինի անձնական լուսանկարները։ 2021 թվականի հոկտեմբերին զույգը հայտարարել է ամուսնալուծության մասին։ Բաժանման պատճառը Մուսաելյանը նշել է «կյանքի վերաբերյալ տարբեր պատկերացումները»։

2022 թվականի հուլիսին Բալիում ավտովթարի է ենթարկվել, որի բուժումը պահանջել է վիրահատություն անրակոսկրի վրա։

Մուսաելյանի մոտ ախտորոշվել էր սննդային վարքի խանգարում (բուլիմիա), որի դեմ նա պայքարել է մի քանի տարի՝ այդ փորձի մասին պատմելով իր բլոգում։

## Ծանոթագրություններ

Կատեգորիա:Ռուսահայ երաժիշտներ
Կատեգորիա:Ռուսահայ երգիչներ
Կատեգորիա:Ռուսահայ երգչուհիներ